**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Запосленост и ризик од сиромаштва : анализа и пројекције**

**Датум: 11.12.2015.**

**Бр. 08/2015**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[Циљеви Стратегије „Европа 2020“ 3](#_Toc436217182)

[Стопа запослености и ризик од сиромаштва у Србији 4](#_Toc436217183)

[Ризик од сиромаштва у европским земљама 6](#_Toc436217184)

[Данска 10](#_Toc436217185)

[Ирска 11](#_Toc436217186)

[Немачка 11](#_Toc436217187)

[Норвешка 12](#_Toc436217188)

[Финска 12](#_Toc436217189)

Запошљавање и укључивање на тржиште рада представља један од важних предуслова економске самосталности и преузимања одговорности на нивоу појединца и привредног раста у целини. Имајући у виду податак да је сиромаштво код незапослених лица у Србији знатно веће у односу на запослене (23,7% сиромашних лица у Србији чине незапослени)[[1]](#footnote-1), као и то да је индикатор стопе запослености показатељ способности економије да обезбеди нова радна места и запошљавање, у овом истраживању стопа запослености анализира се заједно са стопом сиромаштва и пројектованим смањењем броја људи који живе у сиромаштву или у ризику од сиромаштва. У наставку текста, у табели 2. приказана је пројекција запослености и један од циљева Стратегије „Европа 2020“ смањење броја лица који живе у ризику од сиромаштва, по земљама до 2020. године.

# Циљеви Стратегије „Европа 2020“

Стратегија „Европа 2020“ садржи листу приоритета поред основних циљева као што су: стопа запослености радно способног становништва од 75%, инвестирање у истраживање и нове технологије (3% ДБП на нивоу земаља чланица), смањење емисија гасова за 20% у односу на ниво из 1990. У складу са климатским променама одрживост енергије, односно повећање учешћа обновљивих извора енергије у финалној потрошњи енергије до 20%; за 20% повећања енергетске ефикасности. У делу који се односи на образовање: смањење стопе раног напуштања школе на испод 10%, као и завршетак образовање од 30 до 34 година старости. Борба против сиромаштва и социјалне искључености подразумева смањење сиромаштва за најмање 20 милиона људи који живе са ризиком од сиромаштва и социјалне искључености. Наведено подразумева следеће:

 – развој економије засноване на знању и иновацијама;

– промовисање економије која је конкурентнија и ефикасније користи ресурсе или одрживи раст као и;

 –подстицање економије са високом стопом запослености, која остварује социјалну и територијалну кохезију.

Постоји међусобна повезаност циљева, тако што се повећавањем нивоа образовања повећава стопа запослености и смањује сиромаштво. У склопу Стратегије „Европа 2020“ дефинисана је Европска платформа за борбу против сиромаштва како би се помогло људима суоченим са сиромаштвом, као и препорука за унапређење сарадње на нивоу националне, регионалне и локалне власти, укључујући и социјалне партнере и представнике цивилног друштва.

# Стопа запослености и ризик од сиромаштва у Србији

Што се тиче тржишта рада у Србији, према пројекцијама економских аналитичара[[2]](#footnote-2) које се односе на кретање стопе незапослености радно способног становништва, укупна незапосленост у Србији ће се од 2015. године благо смањивати, затим убрзано до краја пројектованог периода, тако да ће број незапослених лица 2020. године бити око 340.000. Односно, на крају пројектованог периода стопа незапослености у Србији требала би да буде 10,32%.[[3]](#footnote-3) Такође, према проценама ММФ-а, стопа незапослености са којом ће Србија завршити ову годину пројектована је на 20,7% али се очекују позитивни трендови.

Према последњим расположивим подацима Републичког завода за статистику - РЗС[[4]](#footnote-4), укупна стопа незапослености у другом кварталу ове године износила је 17,9% што је за 1,3 процентних поена мање него у првом кварталу, а стопа незапослености лица радног узраста од 15-64 година за исти период 18,4%. Такође, забележена је стопа запослености од 51,7%, док се у односу на исти период прошле године бележи раст запослености од 2,4%.

Стопа незапослености у Србији је 2014. године опала за 3,2 процентна поена и на крају прошле године је износила 16,8%, наводи РЗС. Анкетна стопа запослености за четврти квартал 2014. године била је 50,4% (за становништво од 15 до 64 године), а број запослених 2.322.201 лице. Према подацима РЗС, раст запослености 2014. године довео је до повећања броја запослених за 53.451 лице у односу на октобар 2013. године.[[5]](#footnote-5)

Према истом извору, стопа ризика од сиромаштва у 2014. години износила је 25,6%.

Према подацима из Анкете о дохотку и условима живота (*Statistics on Income and Living Conditions - SILC)[[6]](#footnote-6)* 42,1% или око три милиона људи из Србије изложено је ризику сиромаштва или социјалној искључености. Та вредност је знатно већа од вредности просека 28 земаља ЕУ (24,3%) и просека нових 12 земаља чланица без Хрватске (30,7%). После Бугарске и Румуније, та вредност је већа него у било којој другој земљи ЕУ.

Према наведеном извору, чак 65,1 процената становништва суочено са одређеним фактором ризика, будући да је рад и интензитет рада чланова домаћинства основни предуслов вишег дохотка и бољег животног стандарда.

Показатељи сиромаштва израчунати су из Анкете о дохотку и условима живота, а праг ризика од сиромаштва утврђује се тако да се израчуна еквивалентни доходак по члану домаћинства. Стопа ризика од сиромаштва је проценат лица које имају расположиви доходак испод прага ризика од сиромаштва. У Србији је за 2014. годину, према подацима РЗС, релативна линија ризика од сиромаштва за 2014. годину била 13 408 РСД.[[7]](#footnote-7) Ако се говори о лицима у домаћинствима у којима чланови не раде или раде веома мало, и која имају релативно низак доходак, 8,9% становништва је сиромашно и живи у домаћинствима са веома ниским радним интензитетом. У наредној табели види се кретање стопе сирмаштва у Србији.

**Табела 1.:** Процанат сиромашних у Србији по годинама

|  |  |  |  |  |
| --- | --- | --- | --- | --- |
| година | 2008 | 2010 | 2012 | 2014 |
| % | 6,1 | 9,2 | 8,8 | 8,9 |

Извор: Сиромаштво у Србији у 2014 години, август 2015.

Према: Мијатовић,Б., Сиромаштво у Србији , 2008-2014.,Табела 14.

Структура сиромаштва показује да су највише погођене рањиве категорије: деца, млади а ниже образовани који су више изложени ризику од сиромаштва.Стопе сиромаштва деце у Србији знатно су изнад просечних стопа за општу популацију, и много веће него у другим европским земљама. Утврђено је да високе стопе сиромаштва међу децом у Србији нису само последица ниске потрошње за дечје додатке и новчану социјалну помоћ, већ и последица карактеристика социјалних накнада. Раније студије садрже неколико решења, али пројекат ФРЕН-а "Смањење сиромаштва деце у Србији: балансирање између унапређених социјалних накнада и политика које промовишу запослење родитеља"[[8]](#footnote-8), први оцењује утицај одређених реформских решења на стопу сиромаштва деце као и државни буџет.

Иако је стопа ризика сиромаштва деце у Србији знатно већа него у 28 земаља чланица ЕУ аналитичари наводе да је релативан положај деце у односу на просек популације у Србији приближно исти као у 28 земаља чланица ЕУ.

Забрињавајући је податак да се од укупног броја сиромашних у Србији прошле године чак 50,7% односи на лица старости од 25-65 година, док је проценат сиромашних старости до 13 година 17,4%.[[9]](#footnote-9)Према подацима АРС из октобра 2013. стопа незапослености младих (15-24) износи 50%, док једна четвртина младих спада у категорију који нису запослени, не школују се нити се усавршавају (*NEET - not in employment, education or training*).[[10]](#footnote-10) Према подацима АРС за 4 квартал 2014. одине, учешће младих до 30 година у регистрованој незапослености износи 25,8%.

Такође, **с**топа ризика сиромаштва у Србији, као и у 28 земаља чланица ЕУ већа је код жена него код мушкараца.

Имајући у виду кретање стопе сиромаштва у Србији, у компарацији са другим земљама у региону и ЕУ, у октобру 2014. године Влада Србије усвојила је Други национални извештај о социјалном укључивању и смањењу сиромаштва у Републици Србији за период 2011 – 2014.године[[11]](#footnote-11). Извештај обухвата: преглед законског, стратешког и институционалног оквира релевантних за процесе социјалног укључивања и смањења сиромаштва, анализу тренутног стања у релевантним областима, преглед реализованих мера, закључке и изазове и основне правце развоја за наредни период. Тим за социјално укључивање и смањење сиромаштва Владе Србије активно учествује у промовисању предузетничке културе, развијању различитих модела укључивања осетљивих група у економске активности, промоцији и развијању концепта социјалног предузетништва и активном укључивању на тржиште рада. Национални акциони плана запошљавања за 2016. годину дефинише мере у овој области.

# Ризик од сиромаштва у европским земљама

Најмањи постотак људи у ризику од сиромаштва или социјалне искључености прошле године имале су Чешка (14,8%), Холандија (15,9%), Шведска (16,4%), Финска (17,3%) и Данска (17,8%).

Ако се анализира претходни петогодишњи период до 2013. године број људи у ризику од сиромаштва или социјалне искључености повећао се у већини држава чланица EУ за које постоје подаци.

Смањење сиромаштва је забележено једино у Пољској (са 30,5% 2008. године на 25,8% 2013. године), Румунији (са 44,2 на 40,4 %), Бугарској (за 9 процената у односу на прошлу годину) Словачкој (са 20,6 на 19,8%), Чешкој (са 15,3 на 14,6%) док је у Белгији, Аустрији и Финској остало на истом нивоу.

Стопа ризика од сиромаштва у Хрватској је 2013. године, по подацима Државног завода за статистику, износила 19,5%, док је према подацима Еуростата била 29,9% и нешто је смањена прошле године, а нижа од 2011. године, када је стопа ризика од сиромаштва износила 32,6%.

Већ је наведено како је кретање стопе запослености показатељ привредних и економских перформанси у креирању пословне политике и могућности да се обезбеде нова радна места и запошљавање. Зато се у наредној табели приказује кретање стопе запослености у последње четири године, као и просек на нивоу 28 земаља ЕУ.

**Табела 2**: Стопа запослености у земљама ЕУ (%)

(период од 2011 до 2014. године)

|  |  |  |  |  |
| --- | --- | --- | --- | --- |
| Земља/година | 2011 | 2012 | 2013 | 2014 |
| ЕУ 28, просек | 68,6 | 68,4 | 68,4 | 69,2 |
| Аустрија | 74,2 | 74,4 | 74,6 | 74,2 |
| Белгија | 67,6 | 67,3 | 67,2 | 67,3 |
| Бугарска | 62,9 | 63 | 63,5 | 65,1 |
| ВБ | 73,5 | 74,1 | 74,8 | 76,2 |
| Грчка | 59,6 | 55 | 52,9 | 53,3 |
| Данска | 75,8 | 75,7 | 75,6 | 75,9 |
| Естонија | 70,6 | 72,2 | 73,3 | 74,3 |
| Немачка | 75,7 | 75,4 | 75,6 | 75,9 |
| Финска | 73,8 | 74 | 73,3 | 73,1 |
| Хрватска | 59,8 | 58,1 | 57,2 | 59,2 |
| Чешка | 71,5 | 72,5 | 73,5 | 75 |
| Шпанија | 62 | 59,6 | 58,6 | 59,9 |

Извор: [Europe 2020 Indicators](http://ec.europa.eu/eurostat/web/europe-2020-indicators), подаци 16.11.2015.

<http://ec.europa.eu/eurostat/web/europe-2020-indicators/europe-2020-strategy/headline-indicators-scoreboard>

У наредној табели дати су подаци о броју лица која су у ризику од сиромаштва у земљама ЕУ у периоду од 2011. до 2014. године, као и проценат сиромашних у односу на број становника одређене земље. Наведени подаци могу да се анализирају на нивоу 28 земања ЕУ, као и за сваку земљу појединачно.

**Табела 3** : Индикатори ризика од сиромаштва у земљама ЕУ од 2011 до 2014. године

(број лица у хиљадама и проценат од укупног становништва)

|  |  |  |  |  |
| --- | --- | --- | --- | --- |
| Земља/година | 2011 | 2012 | 2013 | 2014 |
| ЕУ 28, просек, 000/% | 121 31424,3 | 124 06024,7  | 122 897 24,5 | 121 95224,7 |
| Аустрија% | 1 59319,2 | 154218,5 | 157218,8 | 160919,2 |
| Белгија% | 2 27121 | 2 35621,6 | 2 28620,8 | 2 33921,2 |
| Бугарска% | 3 69349,1 | 3 62149,3 | 3 49348 | 290940,1 |
| ВБ% | 14 04422,7 | 15 09924,1 | 15 58624,8 | 15 18824,1 |
| Грчка% | 3 40331 | 3 79534,6 | 3 90435,7 | 3 88536 |
| Данска% | 1 03918,9 |  1 05719 | 1 05918,9 | 1 00117,8 |
| Естонија% | 30723,1 | 31123,4 | 31323,5 | - |
| Немачка% | 16 07419,9 | 15 90919,6 | 16 21220,3 | 16 50820,6 |
| Финска% | 94917,9 | 91617,2 | 85416 | 92717,3 |
| Хрватска% | 1 38432,6 | 1 38432,6 | 1 27129,9 | 1 24429,3 |
| Чешка% | 1 59815,3 | 1 58015,4 | 1 50814,6 | 1 53214,8 |
| Шпанија% | 12 36326,7 | 12 62827,2 | 12 63027,3 | 13 40229,2 |

Извор: [Europe 2020 Indicators](http://ec.europa.eu/eurostat/web/europe-2020-indicators), подаци 16.11.2015.

<http://ec.europa.eu/eurostat/web/europe-2020-indicators/europe-2020-strategy/headline-indicators-scoreboard>

Најнижу основну стопу ризика од сиромаштва у ЕУ имала је Чешка - 8,6%, а високе стопе Бугарска (21%), Грчка (23,1%), Литванија (20,6 %), Румунија (22,4%) и Шпанија (20,4%) према подацима Еуростата. Такође, сваке године повећава се број лица, грађана ЕУ у ризику сиромаштва или социјалне искључености да би прошле године било око 122 милиона људи. Скоро четвртина становништва ЕУ прошле је године било изложено ризику од сиромаштва или социјалне искључености а посебно у неким земљама као што су Бугарска (40%) и Грчка (36%). Кад је реч о особама које живе у великој материјалној оскудици, на нивоу ЕУ28, у наведеним условима 2013. године живело је 9,6% Европљана.

У табели која следи приказани су подаци из истраживања које је урадило Министарство за рад, социјалну политику и заштиту потрошача Аустрије у јуну 2015. године, а односи се пројекције стопе запослености и план смањења сиромаштва у складу са Стратегијом Европа 2020. У том смислу, на нивоу ЕУ планира се смањење броја лица која живе у сиромаштву или у ризику од сиромаштва за 30 милиона. На основу истраживања и података из Националног програма реформи (април 2014.), планирана стопа запослености у Аустрији 2020. године је 77,8% и знатно смањење броја лица која живе у ризику од сиромаштва.

**Табела 4** : Пројекције стопе запослености и смањења сиромаштва 2020.

|  |  |  |
| --- | --- | --- |
| Земља | Стопа запослености (%) | Смањење сиромаштва (број лица) |
| ЕУ | 75 | 30 мил |
| Аустрија | 77 | 235 000 |
| Белгија | 73,2 | 380 000 |
| Бугарска | 76 | 260 000 |
| Грчка | 70 | 450 000 |
| Данска | 80 | 22 000 |
| Естонија | 76 | 36 248 |
| Немачка | 80 | 320 000[[12]](#footnote-12) |
| Финска | 78 | 770 000[[13]](#footnote-13) |
| Чешка | 75 | 30 000[[14]](#footnote-14) |
| Шпанија | 74 | 1,4-1,4 мил. |
| Хрватска | 62,9 | - |

Извор: Савезно Министарство за рад, социјалну политику и заштиту потрошача Аустрије, јун 2015.; Национални програм реформи, април 2014.

Према: [Europe 2020 strategy](http://ec.europa.eu/eurostat/web/europe-2020-indicators/europe-2020-strategy)

Најновије информације које достављамо у наставку истраживања, прикупљене су путем одговора на ЕЦПИД упитник бр. 2867. на тему ''Циљеви тржишта рада'' (*Labour market goals)* постављеног од стране шведског парламента. У Шведској је прошле године забележена запосленост од 80%, а план је да до 2020. године остане на истом нивоу.У одговорима који следе, може се уочити да је у свим разматраним земљама проблематика тржишта рада у условима последица економске кризе једно од најважнијих питања економског развоја и одрживог привредног раста. У одговорима су приказане активности надлежних институција како би се остварили циљеви у погледу пројектоване запослености и планираног смањења броја лица која живе у сиромаштву или у ризику од сиромаштва. Наводи се пример Холандије: план да на крају пројектованог периода запосленост буде 80% (стопа запослености прошле године била је 76,1%) а холандска Влада планира до 2026. године нових 125.000 радних места за ризичне групе становништва са циљем подршке инклузији рањивих група становништва, од чега ће 25.000 радних места бити у владиним институцијама.

Данска
У платформи данске Владе од октобра 2011. године[[15]](#footnote-15) дефинисани су конкретни циљеви који се односе на запошљавање, како следи:

"Понуда радне снаге ће се повећати за 135.000 лица до 2020. године, како би се осигурала основа за раст и економски развој за нове иницијативе.

Структурално за око 55.000 лица до 2020. године како би се омогућио економски развој, поред ефекта пакета опоравка из 2010. и Споразума о каснијем одласку у пензију. Циљ Владе је, дакле, да се повећа понуда радне снаге од укупно 135.000 лица, до 2020. године. Осим тога, запосленост ће се повећати када циклуси тржишта буду нормализовани.

Циљ је да се постигне договор да се повећава понуда радне снаге за око 20.000 лица до 2020. То ће значити мању јавну потрошњу и више пореских прихода, чиме се омогућава побољшање јавних финансија у нето смислу за око 4 милијарди данских круна годишње. Ова средства биће издвојена за тржиште рада, као и иницијативе за образовање и обуке у најширем смислу. Циљ наведене серије реформи је да се повећа понуда радне снаге од укупно 28.000 лица до 2020. године и побољшање стање јавних финансија за око 7 милијарди данских круна. Ово је амбициозан циљ, што ће захтевати циљане реформске напоре.

Даље, Влада ће у потпуности спровести пореску реформу којом значајно смањује порез на зараде, како би се повећала понуда радне снаге за око 7.000 лица до 2020. године и на тај начин ојачале јавне финансије, и то 3 милијарде данских круна путем повећања запослености."

Данска Влада је у јуну 2014. године склопила политички споразум са неколико опозиционих странака око сета реформи и политике запошљавања[[16]](#footnote-16), али како су се у јуну 2015. године одржали парламентарни избори у Данској следи нова политичка платформа. Дански опозициони блок на челу са Ларсом Локеом Расмусеном победио је коалицију левог центра премијерке Хелле Торнинг-Шмит, на парламентарним изборима.

## Ирска

Када је актуелна Влада почела са радом 2011. године, отварање нових радних места био је кључни елемент у Програму економског опоравка. У новембру 2011. године, ирска Влада се обавезала да годишњи Акциони план за радна места фокусира на мере у циљу заштите постојећих и помоћ у отварању нових радних места. Акциони план запошљавања имао је 5 стратешких елемената:

 -подршку за 100.000 новозапослених до 2016. године, а до 2018. године пуну запосленост за 2,1 милион људи.

-повратак Ирске на врх ранг листе међународне конкурентности, у пет најконкурентнијих земаља,

-оживљавање домаће привреде и отварања нових радних места на локалном нивоу,

-изградњу аутохтоне политике раста и пораст извоза ирских компанија,

-изградњу кластера у кључним секторима,

Најновији подаци: стопа запослености 2014. године била је 67% а план је да до 2020. буде 71%.

Акциони план запошљавања се објављује сваке године, а има за сврху постављање јасних циљева акције и стварање позитивних услова за отварање нових радних места. Резултати се анализирају квартално и извештаји о напретку се објављују.[[17]](#footnote-17)

## Немачка

Према подацима немачког Бундестага,незапосленост тренутно износи 6,3% што одговара стопи планиране незапослености. Имајући у виду последице економске кризе наводи се да је ове године резултат позитиван. Дакле, запошљавање је у сталном порасту, а број незапослених је тренутно на најнижем нивоу у последњих двадесет година. У Савезној Републици Немачкој нема посебних процена или циљева који се односе на тржишта рада за крај текућег мандата или у актуелном коалиционом споразуму[[18]](#footnote-18) ни најаве Савезне владе или изјаве парламентарних група у немачком Бундестагу, како наводе представници Истраживачке службе Бундестага, али је циљ политике тржишта радне снаге у складу са препорукама Међународне организације рада, односно да стопа незапослености буде 4,9 процената.

## Норвешка

Истраживачка служба норвешког парламента доставила је информације који се односе на званични национални циљ или пројекције запослености у Норвешкој. Наводи се да су мере Владе које се односе на незапосленост, учешће радне снаге или броја запослених људи општег типа, са циљем промовисања доброг функционисања тржишта рада, са намером да допринесу већем учешћу у запослености, смањењу незапослености и подрже борбу против искључености ризичних група на тржишту радне снаге. Наводе члан 110. норвешког Устава: "Власти државе треба да створе услове под којима свака особа способна за рад има право и могућност да зарађује за живот кроз свој рад."

Треба напоменути да је Норвешка имала једну од најнижих стопа незапослености у Европи током последњих година - у априлу 2014. 3.3% и марту 2015. године 4,1%.

## Финска

Стратешки програм финске Владе на челу са премијером *Juha Sipilä* представљен је у мају ове године. Што се тиче тржишта рада и циљева за 2020. годину очекује се пораст стопе запослености више од ЕУ просека, као и пораст броја запослених за око 110.000 лица током мандата Владе. Према расположивим подацима из априла ове године, стопа запослености у Финској износи 67,7%, а број запослених је 2.429.000.[[19]](#footnote-19)

Циљеви и њихова процена у наредних десет година односе се на економске параметре: предузетништво, инвестиције и конкурентност. Постизање циљева захтева структурне реформе, које ће промовисати и спроводити првенствено Влада. Такође, финска Влада планира очување финансирања социјалних услуга и социјалне трансфере. Спровођење реформске политике
у делу подршке инвестирању, развој услужне делатности и конкурентност треба да повећају понуду радне снаге, ниво предузетништва и диверсификацију послова, као и ниво јавних финансија.

***Извори информација***

* ECPRD Request 2867 *Labour market goals,* June 2015. <https://ecprd.secure.europarl.europa.eu/ecprd/secured/detailreq.do?id=221300>
* [European Commission](http://ec.europa.eu/index_en.htm), [Eurostat](http://ec.europa.eu/eurostat/web/main), [Europe 2020 Indicators](http://ec.europa.eu/eurostat/web/europe-2020-indicators), [Europe 2020 Strategy](Europe%202020%20Strategy): <http://ec.europa.eu/eurostat/web/europe-2020-indicators/europe-2020-strategy/headline-indicators-scoreboard>
* Истраживање Библиотеке НСРС: *Положај младих у систему социјалне заштите*, 2013.

<http://www.parlament.gov.rs/narodna-skupstina-/organizacija-i-strucna-sluzba/biblioteka-narodne-skupstine.1506.html>

* Мијатовић,Б., (2015.) *Сиромаштво у Србији у 2014 години*, Тим за социјално укључивање и смањење сиромаштва Владе Србије

Републички завод за статистику: <http://webrzs.stat.gov.rs/WebSite/Public/PageView.aspx?pKey=2>

**Истраживање урадила:**

мр Марина Пријић,

виши саветник - истраживач

1. Мијатовић,Б.(2015): Према Анкети о потрошњи домаћинства 2014. [↑](#footnote-ref-1)
2. *Пројекције за одрасло становништво;* Према*:* Табела 3.2.1. Основни показатељи тржишта рада одраслог становништва (15+), стр.44. [↑](#footnote-ref-2)
3. Исто, *Пројекција стопе незапослености одраслог становништва (15+) за период 2013 - 2020.* [↑](#footnote-ref-3)
4. РЗС: <http://webrzs.stat.gov.rs/WebSite/Public/PageView.aspx?pKey=2> [↑](#footnote-ref-4)
5. Више информација: Табела 1.: Пројекција стопе незапослености одраслог становништва (15+) за период 2013 - 2020. Истраживање: Положај младих у систему социјалне заштите, 2013.

<http://www.parlament.gov.rs/narodna-skupstina-/organizacija-i-strucna-sluzba/biblioteka-narodne-skupstine.1506.html> [↑](#footnote-ref-5)
6. <http://ec.europa.eu/eurostat/statistics-explained/index.php/People_at_risk_of_poverty_or_social_exclusion> [↑](#footnote-ref-6)
7. РЗС: <http://webrzs.stat.gov.rs/WebSite/Public/PageView.aspx?pKey=2> [↑](#footnote-ref-7)
8. ФРЕН: <http://www.fren.org.rs/node/353> [↑](#footnote-ref-8)
9. Сиромаштво у Србији у 2014 години, Тим за социјално укључивање и смањење сиромаштва Владе Србије, август 2015. [↑](#footnote-ref-9)
10. Више информација у истраживању: Положај младих у систему социјалне заштите, 2013. [↑](#footnote-ref-10)
11. <http://socijalnoukljucivanje.gov.rs/wp-content/uploads/2015/10/Siromastvo-u-RS.jpg> [↑](#footnote-ref-11)
12. Смањење броја лица са дугорочном незапосленошћу [↑](#footnote-ref-12)
13. Број лица која живе у ризику од сиромаштва [↑](#footnote-ref-13)
14. Еквивалент 15,3% [↑](#footnote-ref-14)
15. Делови платформе доступни су на енглеском језику:
<http://www.stm.dk/multimedia/Regeringsgrundlag_uk_2011.pdf>

Комплетна верзија на данском језику је доступна на :
<http://www.stm.dk/publikationer/Et_Danmark_der_staar_sammen_11/Regeringsgrundlag_okt_2011.pdf> [↑](#footnote-ref-15)
16. Информације о реформи запошљавања доступне су на веб страници Министарства запошљавања (дански језик )
<http://bm.dk/da/Beskaeftigelsesomraadet/Flere%20i%20arbejde/Beskaeftigelsesindsats%20for%20ledige/Ny%20beskaeftigelsesindsats.aspx> [↑](#footnote-ref-16)
17. За више информација*: the Annual Action Plans and Progress Reports:* <http://www.djei.ie/enterprise/apj.htm>l [↑](#footnote-ref-17)
18. *Coalition agreement between CDU, CSU and SPD for the 18th electoral term starting 17 November 2013*: <http://www.bundesregierung.de/Content/DE/_Anlagen/2013/2013-12-17-koalitionsvertrag.pdf?__blob=publicationFile&v=2>. [↑](#footnote-ref-18)
19. Више информација: *Strategic Programme of the Finnish Government,* мај 2015. доступно на енглеском језику: <http://valtioneuvosto.fi/documents/10184/1427398/Hallitusohjelma_27052015_final_EN.pdf/f1071fae-a933-4871-bb38-97bdfd324ee6> [↑](#footnote-ref-19)